Tere hommikust, head ametikaaslased! Austatud Riigikogu! Alustame Riigikogu täiskogu II istungjärgu üheksanda töönädala neljapäevast istungit. Kõigepealt palun Riigikogu kõnetooli neid Riigikogu liikmeid, kes soovivad üle anda eelnõusid või arupärimisi. Heimar Lenk, palun!
Head kolleegid! Arvatavasti nägid paljud teist eile õhtul uudist Pühajärve kooli sulgemise kohta, kui rahvahulk oli Otepää vallamaja ees ja tuli ka vallavolikogu saali. Nägime, kui ülbelt kohalikud ametnikud rahvaga ümber käisid. Seoses sellega on mul täna arupärimine valitsusjuhile. Ma tahan teada, kuidas saab niimoodi tähtsaid kohalikke otsuseid teha, kui rahvaga ei arvestata ja tema arvamust ei kuulata. Näiteks sai Pühajärve kooli direktor viimasest otsusest kooli sulgemise kohta teada nii, et luges seda vallalehest. Talle ei võetud vaevaks seda isegi teatada, rääkimata teatamisest kooli hoolekogule või lastevanematele ja õpilastele. Tundub niimoodi, et meie riigis on demokraatiaga päris tõsised probleemid. Rahvas ning riik ja võim kaugenevad teineteisest jätkuvalt. Ma tahan seda teemat siin saalis arutada ja sellepärast annangi täna üle kaheksast küsimusest koosneva arupärimise. Aitäh!
Ma palun Riigikogu kõnetooli Marika Tuus-Lauli!
Austatud istungi juhataja! Head kolleegid! Mina annan fraktsiooni nimel üle arupärimise sotsiaalminister Hanno Pevkurile. Arupärimise teema on narkomaania. Euroopa narkoseire aastaraportist selgus, et 2009. aastal oli Eesti Euroopa riikide hulgas konkurentsitult kõige suurema narkosurmade arvuga riik – 146 narkosurma miljoni elaniku kohta. Eesti järel tuleb Norra, aga Norras on see arv poole väiksem. Euroliidu keskmisest on meie surmade arv seitse korda suurem ja Läti näitajast on meie arv 11 korda suurem. Nii et päris karmid arvud. Märkimisväärselt on suurenenud ka noorte uimastitarvitajate arv. Kui 2003. aastal oli 25–34-aastastest inimestest illegaalseid narkootikume tarvitanud 16%, siis paari aasta eest oli tarvitanuid juba 36%. Ööklubides käivad noored peavad narkootikume täiesti normaalseks lõõgastusvahendiks ja isegi ohutumaks kui alkoholi. Meil on hulk küsimusi. Kui need arvud on nii suured (ka HIV-i nakatumise poolest oleme järjekordselt esikohal ja palju-palju kordi teistest ees), siis miks ennetustööks mõeldud raha 2009. aastal nii meeletult vähendati? Meil on ka palju teisi küsimusi. Aitäh!
Head ametikaaslased! Rohkem kõnesoove ei ole. Olen Riigikogu juhatuse nimel vastu võtnud kaks arupärimist. Meie kodu- ja töökorra seaduse kohaselt otsustab Riigikogu juhatus nende edasise menetlemise. Läheme teadete juurde. Esiteks, Riigikogu esimees on edastanud Riigikogu liikmete arupärimised peaminister Andrus Ansipile. Teiseks, seoses sellega, et homme toimub Riigikogu istungisaalis Balti Assamblee istung, palun teid laudadelt oma isiklikud asjad ära võtta! Teeme kohaloleku kontrolli. Kohalolijaks registreerus 77 Riigikogu liiget, puudub 24.
Liigume nüüd tänase päevakorra juurde. Esimene päevakorrapunkt on Eesti Reformierakonna fraktsiooni ning Isamaa ja Res Publica Liidu fraktsiooni algatatud tervishoiuteenuste korraldamise seaduse ning tööturuteenuste ja -toetuste seaduse muutmise seaduse eelnõu teine lugemine. Ma palun ettekandeks Riigikogu kõnetooli sotsiaalkomisjoni esimehe Margus Tsahkna!
Lugupeetud juhataja! Head kolleegid! Eesti Reformierakonna fraktsiooni ning Isamaa ja Res Publica Liidu fraktsiooni algatatud tervishoiuteenuste korraldamise seaduse ning tööturuteenuste ja -toetuste seaduse muutmise seaduse eelnõu 128 oli sotsiaalkomisjonis lugemisel kahel istungil, 21. ja 22. novembril. Tähtajaks laekus ...
Hea ettekandja! Vabandust! Head ametikaaslased! Ma palun austada ettekandjat ja neid Riigikogu liikmeid, kes soovivad kuulata! Saalis on liiga suur lärm. Ma palun olla vaiksemalt!
Aitäh! Laekus kuus muudatusettepanekut ...
Hea ettekandja! Mina ja teie teeme nii suurt lärmi, et me segame siin saalis keskustelu. Palun, oleme meie mõlemad tasa! Aitäh! Palun jätkake!
Aitäh! Komisjon arutas kuut muudatusettepanekut ja toetas neid kõiki konsensuslikult. Sotsiaalkomisjon otsustas teha täiskogule ettepaneku seaduseelnõu 128 teine lugemine lõpetada (see otsus oli konsensuslik) ja teha Riigikogu juhatusele ettepanek lülitada eelnõu 128 Riigikogu täiskogu päevakorda 6. detsembril ettepanekuga seadus vastu võtta (samuti konsensuslik otsus). Aitäh!
Head ametikaaslased! Kas teil on ettekandjale küsimusi? On. Väino Linde, palun!
Aitäh, hea istungi juhataja! Hea ettekandja! Võib-olla sa kolleegide huvi suurendamiseks selle eelnõu menetlemise vastu kordad korra üle selle eelnõu põhiolemuse.
Aitäh! Eelnõuga kehtestatakse lähtetoetus nendele pere- ja eriarstidele, kes peale residentuuri lõpetamist esmakordselt tööle minnes lähevad tööle väljapoole Tartut ja Tallinna ehk maapiirkondadesse. Selle toetuse suurus on kuni 15 000 eurot ja selleks on riigieelarves juba järgmisel aastal ette nähtud 150 000 eurot. Eelnõu teine osa puudutab aktiivseid tööturumeetmeid ning toetuste ja stipendiumide määrasid. Need eri seadustes ühtlustatakse. Nii et see on igati positiivne eelnõu.
Austatud ettekandja! Ma tänan teid! Rohkem küsimusi ei ole. Kas soovitakse pidada läbirääkimisi? Läbirääkimissoove ei ole. Asume eelnõu 128 muudatusettepanekute läbivaatamise juurde. On laekunud kuus ettepanekut, kõik juhtivkomisjonilt. Esimene, teine, kolmas, neljas, viies ja kuues ettepanek. Oleme muudatusettepanekud läbi vaadanud. Juhtivkomisjoni seisukoht on, et teine lugemine tuleb lõpetada. Teine lugemine on lõpetatud ja esimese päevakorrapunkti käsitlemine on lõpetatud. Head ametikaaslased! Rohkem päevakorras punkte ei ole. Tänane istung on lõppenud. Ma soovin teile jõudu teie töös! Istungi lõpp kell 10.08.